Elegie (Walther von der Vogelweide)



"Elegie" is a poem written by the German lyric poet Walther von der Vogelweide. It is written in Middle High German and is a lament to the passage of the years.

Text
Full poem:
 * 1. Owê, war sint verswunden alliu mîniu jâr!
 * ist mir mîn leben getroumet, oder ist ez wâr?
 * daz ich ie wânde, daz iht wære, was daz iht?
 * dar nâch hân ich geslâfen und enweiz ez niht.
 * nû bin ich erwachet und ist mir unbekant,
 * daz mir hie vor was kündic als mîn ander hant.
 * liute unde lant, danne ich von kinde bin gezogen,
 * die sint mir worden frömde als ob ez sî gelogen.
 * die mîne gespilen wâren, die sint traege und alt.
 * bereitet ist daz velt, verhouwen ist der walt.
 * wan daz daz wazzer fliuzet als ez wîlent flôz,
 * für wâr, ich wânde, mîn ungelücke wurde grôz.
 * mich grüezet maniger trâge, der mich bekande
 * ê wol. diu werlt ist allenthalben ungenaden vol.
 * als ich gedenke an manigen wunneclîchen tac,
 * die mir sint enphallen als in daz mer ein slac:
 * iemer mêre owê!


 * 2. Owê, wie jæmerlîche junge liute tuont!
 * den ê vil wünneclîchen ir gemüete stuont, die
 * kunnen niuwan sorgen, owê, wie tuont si sô?
 * swar ich zer werlte kêre, dâ ist nieman frô:
 * tanzen unde singen zergât mit sorgen gar, nie
 * kristen man gesach sô jæmerlîche schar. nû
 * merkent, wie den frouwen ir gebende stât, die
 * stolzen ritter tragent dörpellîche wât. uns sint
 * unsenfte briefe her von Rôme komen, uns ist
 * erloubet trûren und fröide gar benomen. daz
 * müet mich inneclîchen - wir lebten ie vil wol -,
 * daz ich nû für mîn lachen weinen kiesen sol. die
 * wilden vogellin betrüebet unser klage,
 * waz wunders ist ez denne,
 * ob ich dâ von verzage? waz spriche ich
 * tumber man durch mînen bœsen zorn: swer
 * dirre wunne volget, der hât jene dort verlorn.
 * iemer mêr owê.


 * 3. Owê, wie uns mit süezen dingen ist vergeben!
 * ich sihe die bittern gallen in dem honige sweben:
 * die werlt ist ûzen schœne, wîz grüen unde rôt,
 * und innen swarzer varwe, vinster sam der tôt.
 * swen si nû verleitet habe, der schouwe sînen
 * trôst: er wird mit swacher buoze grôzer sünde
 * erlôst. dar an gedenkent, ritter, ez ist iuwer dinc!
 * ir traget die liehten helme und manigen herten
 * rinc, dar zuo die vesten schilte und die gewîhten
 * swert. wolte got, waer ich der sigenünfte wert,
 * sô wolte ich nôtic man verdienen rîchen solt.
 * joch meine ich niht die huoben noch der hêrren
 * golt. ich wolte sælden krône êweclîchen tragen,
 * die mohte ein soldenær mit sînem sper bejagen.
 * möhte ich die lieben reise gevarn über sê,
 * sô wolte ich denne singen wol und
 * niemer mêr owê!